CELEX: 32021D1074
Language: da
Date: 2021-06-18 00:00:00
Title: Den Europæiske Centralbanks afgørelse (EU) 2021/1074 af 18. juni 2021 om en midlertidig udelukkelse af visse eksponeringer mod centralbanker fra det samlede eksponeringsmål i lyset af COVID-19-pandemien og om ophævelse af afgørelse ECB/2020/1306 (ECB/2021/27)

30.6.2021   
               
               
                  DA
               
               
                  Den Europæiske Unions Tidende
               
               
                  LI 230/1
               
            
         DEN EUROPÆISKE CENTRALBANKS AFGØRELSE (EU) [2021/1074]
         af 18. juni 2021
         om en midlertidig udelukkelse af visse eksponeringer mod centralbanker fra det samlede eksponeringsmål i lyset af COVID-19-pandemien og om ophævelse af afgørelse ECB/2020/1306 (ECB/2021/27)
         STYRELSESRÅDET FOR DEN EUROPÆISKE CENTRALBANK HAR —
         under henvisning til traktaten om Den Europæiske Unions funktionsmåde,
         under henvisning til Rådets forordning (EU) nr. 1024/2013 af 15. oktober 2013 om overdragelse af specifikke opgaver til Den Europæiske Centralbank i forbindelse med politikker vedrørende tilsyn med kreditinstitutter (1), særlig artikel 4, stk. 1, litra d,
         under henvisning til Europa-Parlamentets og Rådets forordning (EU) nr. 575/2013 om tilsynsmæssige krav til kreditinstitutter og investeringsselskaber og om ændring af forordning (EU) nr. 648/2012 (2), særlig artikel 429a, og
         ud fra følgende betragtninger:
         
                     (1)
                  
                  
                     Med Basel III-reglerne blev der indført en enkel, transparent, ikke-risiko-baseret gearingsgrad som et troværdigt supplerende måletal til de risikobaserede kapitalkrav. I henhold til standarden for gearingsgrad, som blev offentliggjort af Baselkomitéen for Banktilsyn (BCBS) i december 2017 (herefter "BCBS-standarden for gearingsgrad"), kan en jurisdiktion for at lette gennemførelsen af pengepolitikker under særlige makroøkonomiske omstændigheder midlertidigt undtage centralbankreserver fra eksponeringsmålet bag gearingsgraden.
                  
               
                     (2)
                  
                  
                     BCBS-standarden for gearingsgrad blev første gang gennemført i EU-retten ved forordning (EU) nr. 575/2013. I henhold til artikel 430 i forordning (EU) nr. 575/2013 skal institutter indberette visse oplysninger vedrørende gearingsgraden og dens komponenter til de kompetente myndigheder, og i henhold til forordningens artikel 451 skal de offentliggøre visse oplysninger om deres gearingsgrad og deres styring af risikoen for overdreven gearing.
                  
               
                     (3)
                  
                  
                     Forordning (EU) nr. 575/2013 blev ændret ved Europa-Parlamentets og Rådets forordning (EU) 2019/876 (3), bl.a. for at afspejle de revisioner, der var foretaget af BCBS-standarden for gearingsgrad for at sikre lige vilkår på internationalt plan for institutter, der er etableret i, men som driver virksomhed uden for Unionen, og sikre, at gearingsgraden forbliver et effektivt supplement til de risikobaserede kapitalgrundlagskrav. Forordning (EU) 2019/876 indførte et gearingsgradkrav som supplement til systemet for indberetning og offentliggørelse af gearingsgraden. Artikel 429a blev også ændret i forordningen for at indføre en mulighed for midlertidigt at udelukke visse eksponeringer mod centralbanker fra beregningen af et instituts samlede eksponeringsmål under særlige omstændigheder og med henblik på at lette gennemførelsen af pengepolitikker. Gearingsgradkravet bør rekalibreres tilsvarende for at afbøde virkningen af udelukkelsen. Sådan rekalibrering bør sikre, at risici for den finansielle stabilitet, der påvirker de relevante banksektorer, udelukkes, og at den modstandsdygtighed, som gearingsgraden skaber, opretholdes. Disse ændringer til regelsættet om gearingsgraden, herunder muligheden for efter skøn at udelukke visse eksponeringer mod centralbanker fra det samlede eksponeringsmål, vil gælde fra 28. juni 2021.
                  
               
                     (4)
                  
                  
                     Forordning (EU) nr. 575/2013 er siden blevet yderligere ændret ved Europa-Parlamentets og Rådets forordning (EU) nr. 2020/873 (4), bl.a. for at fastsætte, at de kompetente myndigheder med henblik på rekalibrering af gearingsgradkravet efter høring af den relevante centralbank skal fastsætte den dato, hvor de ekstraordinære omstændigheder anses for at være begyndt, og offentliggøre denne dato.
                  
               
                     (5)
                  
                  
                     Den Europæiske Centralbank (ECB) den 16. september 2020 i lyset af COVID-19-pandemien, at der foreligger ekstraordinære omstændigheder, som berettiger, at centralbankeksponeringerne omhandlet i artikel 500b, stk. 1, litra a) og b), i forordning (EU) nr. 575/2013, udelukkes fra de samlede eksponeringsmål for at lette gennemførelsen af pengepolitikken (5). Udelukkelsen af disse eksponeringer gælder indtil 27. juni 2021.
                  
               
                     (6)
                  
                  
                     På grund af COVID-19-pandemien og det deraf følgende og vedvarende behov for en høj grad af pengepolitisk tilpasning, som afhænger af funktionen af pengepolitikkens bankbaserede transmissionskanal er Styrelsesrådet af den opfattelse, at sådanne ekstraordinære omstændigheder berettiger til midlertidig udelukkelse (indtil den 31. marts 2022) af visse eksponeringer mod centralbanker i Eurosystemet fra beregningen af institutternes samlede eksponeringsmål i henhold til artikel 429a, stk. 5, i forordning (EU) nr. 575/2013.
                  
               
                     (7)
                  
                  
                     Det forventes, at udelukkelsen af visse centralbankeksponeringer fra de samlede eksponeringsmål i henhold til artikel 429a, stk. 5, i forordning (EU) nr. 575/2013 indtil den 31. marts 2022 vil støtte kreditinstitutterne i fortsat at opfylde deres rolle i forbindelse med finansieringen af realøkonomien, samtidig med at de centrale elementer i de tilsynsmæssige rammer bevares i den ekstraordinære periode med COVID-19-pandemien. Slutdatoen 31. marts 2022 blev valgt for at lette gennemførelsen af de ekstraordinære pengepolitiske foranstaltninger, der er forbundet med COVID-19-pandemien, herunder den forventede varighed af nettoopkøb under opkøbsprogrammet på foranledning af den pandemiske nødsituation (PEPP).
                  
               
                     (8)
                  
                  
                     Den dato, hvor de ekstraordinære omstændigheder anses for at være begyndt, fastsættes på grundlag af udgangen af det sidste kvartal inden påbegyndelsen af pengepolitiske foranstaltninger i forbindelse med COVID-19-pandemien. Den 12. marts 2020 meddelte ECB en lempelse af betingelserne for målrettede langfristede markedsoperationer (TLTRO III) for at støtte virksomhedernes og husholdningernes fortsatte adgang til bankkredit i lyset af de forstyrrelser og midlertidige mangler i forhold til finansiering i forbindelse med COVID-19-pandemien. ECB offentliggjorde den 18. marts 2020 også PEPP på 750 mia. EUR for at imødegå de alvorlige risici for forstyrrelser i den pengepolitiske transmissionsmekanisme og udsigterne for euroområdet som følge af pandemien. Den dato, hvor de ekstraordinære omstændigheder anses for at være begyndt, er derfor fastsat til 31. december 2019.
                  
               
                     (9)
                  
                  
                     Eksponeringerne, der kan udelukkes, omfatter mønter og sedler, der udgør lovlig valuta i centralbankens jurisdiktion og aktiver, der udgør fordringer på centralbanken – herunder reserver i centralbanken – i det omfang disse eksponeringer er relevante for transmissionen og dermed gennemførelsen af pengepolitikken. Disse eksponeringer omfatter indlån i indlånsfaciliteten og saldi på reservekravskonti hos Eurosystemet, herunder midler, som besiddes for at opfylde reservekravet. Eksponeringer, der udgør fordringer på centralbanken, som ikke vedrører gennemførelsen af pengepolitikken, bør ikke udelukkes fra det samlede eksponeringsmål.
                  
               
                     (10)
                  
                  
                     ECB blev i sin pengepolitiske funktion hørt i overensstemmelse med artikel 429a, stk. 5, i forordning (EU) nr. 575/2013 om fastlæggelsen af ekstraordinære omstændigheder, der berettiger udelukkelsen af visse eksponeringer, og den dato, hvor de ekstraordinære omstændigheder anses for at være begyndt (6).
                  
               
                     (11)
                  
                  
                     Artikel 500b i forordning (EU) nr. 575/2013, som danner grundlag for afgørelse (EU) 2020/1306 (ECB/2020/44), finder anvendelse indtil den 27. juni 2021. Det er derfor nødvendigt at ophæve afgørelse (EU) 2020/1306 (ECB/2020/44) —
                  
               VEDTAGET DENNE AFGØRELSE:
         
            Artikel 1
            Definitioner
            I denne afgørelse finder definitionerne i forordning (EU) nr. 575/2013 anvendelse. Desuden gælder følgende definitioner:
            
                        (1)
                     
                     
                        ”Eurosystem”: Eurosystem som defineret i artikel 2, stk. 29, Den Europæiske Centralbanks retningslinje (EU) 2015/510 (ECB/2014/60) (7)
                        
                     
                  
                        (2)
                     
                     
                        "indlånsfacilitet": en indlånsfacilitet som defineret i artikel 2, stk. 21, retningslinje (EU) 2015/510 (ECB/2014/60)
                     
                  
                        (3)
                     
                     
                        ”reservekonto”: en reservekonto som defineret i artikel 2, stk. 7, i Den Europæiske Centralbanks forordning (EU) 2021/378 (ECB/2021/1) (8)
                        
                     
                  
                        (4)
                     
                     
                        "mindstereservekrav": mindstereservekrav som defineret i artikel 2, stk. 2, i forordning (EU) 2021/378 (ECB/2021/1)
                     
                  
                        (5)
                     
                     
                        "signifikant enhed under tilsyn": en signifikant enhed under tilsyn som defineret i artikel 2, stk. 16), i Den Europæiske Centralbanks forordning (EU) nr. 468/2014 (ECB/2014/17) (9)
                        
                     
                  
         
            Artikel 2
            Fastsættelse af, hvorvidt der foreligger særlige omstændigheder
            
               1.   ECB har, jf. artikel 429a, stk. 5, i forordning (EU) nr. 575/2013, med forbehold af denne artikels stk. 2-5, fastslået, at der foreligger særlige omstændigheder, som berettiger udelukkelse af de centralbankeksponeringer, der er anført i forordningens artikel 429a, stk. 1, litra n), nr. i) og ii), fra det samlede eksponeringsmål for at lette gennemførelsen af pengepolitikker.
            
            
               2.   De ekstraordinære omstændigheder anses for at være begyndt den 31. december 2019.
            
            
               3.   Hvad angår eksponeringerne anført i artikel 429a, stk. 1, litra n), nr. ii), i forordning (EU) nr. 575/2013, finder fastsættelsen i stk. 1 anvendelse på de eksponeringer mod Eurosystemets centralbanker, der vedrører indlån i indlånsfaciliteten eller saldi på reservekravskonti, herunder midler, som besiddes for at opfylde reservekravet.
            
            
               4.   Stk. 1 finder anvendelse fra den 28. juni 2021 til den 31. marts 2022.
            
            
               5.   Fastsættelsen omhandlet i stk. 1 finder anvendelse i forhold til ethvert institut, der er en signifikant enhed under tilsyn etableret i en medlemsstat i euroområdet.
            
         
         
            Artikel 3
            Ophævelse
            Afgørelse (EU) 2020/1306 (ECB/2020/44) ophæves med virkning fra den 28. juni 2021.
         
         
            Artikel 4
            Ikrafttrædelse
            Denne afgørelse træder i kraft den 28. juni 2021.
         
         
            Udfærdiget i Frankfurt am Main, den 18. juni 2021.
            
               Christine LAGARDE
               
                  Formand for ECB
               
            
         
         
            (1)  Rådets forordning (EU) nr. 1024/2013 af 15. oktober 2013 om overdragelse af specifikke opgaver til Den Europæiske Centralbank i forbindelse med politikker vedrørende tilsyn med kreditinstitutter (EUT L 287 af 29.10.2013, s. 63).
         
            (2)  Europa-Parlamentets og Rådets forordning (EU) nr. 575/2013 af 26. juni 2013 om tilsynsmæssige krav til kreditinstitutter og investeringsselskaber og om ændring af forordning (EU) nr. 648/2012 (EUT L 176 af 27.6.2013, s. 1).
         
            (3)  Europa-Parlamentets og Rådets forordning (EU) 2019/876 af 20. maj 2019 om ændring af forordning (EU) nr. 575/2013 for så vidt angår gearingsgrad, net stable funding ratio, krav til kapitalgrundlag og nedskrivningsrelevante passiver, modpartskreditrisiko, markedsrisiko, eksponeringer mod centrale modparter, eksponeringer mod kollektive investeringsordninger, store eksponeringer og indberetnings- og oplysningskrav, og forordning (EU) nr. 648/2012 (EUT L 150 af 7.6.2019, s. 1).
         
            (4)  Europa-Parlamentets og Rådets forordning (EU) 2020/873 af 24. juni 2020 om ændring af forordning (EU) nr. 575/2013 og (EU) 2019/876, for så vidt angår visse justeringer som reaktion på covid-19-pandemien (EUT L 204 af 26.6.2020, s. 4).
         
            (5)  Den Europæiske Centralbanks afgørelse (EU) 2020/1306 af 16. september 2020 om en midlertidig udelukkelse af visse eksponeringer mod centralbanker fra det samlede eksponeringsmål i lyset af covid-19-pandemien (ECB/2020/44) (EUT L 305 af 21.9.2020, s. 30).
         
            (6)  https://www.ecb.europa.eu/press/pr/date/2021/html/ecb.pr210618~08d3c92b21.en.html
         
            (7)  Den Europæiske Centralbanks retningslinje (EU) 2015/510 af 19. december 2014 om gennemførelse af Eurosystemets pengepolitiske ramme (ECB/2014/60) (EUT L 91 af 2.4.2015, s. 3).
         
            (8)  Den Europæiske Centralbanks forordning (EF) nr. 2021/2003 af 22. januar 2021 om anvendelse af mindstereserver (ECB/2021/1) (EUT L 73 af 3.3.2021, s. 1).
         
            (9)  Den Europæiske Centralbanks forordning (EU) nr. 468/2014 af 16. april 2014 om fastlæggelse af en ramme for samarbejde inden for Den Fælles Tilsynsmekanisme mellem Den Europæiske Centralbank og de kompetente nationale myndigheder og med de udpegede nationale myndigheder (SSM-rammeforordningen) (ECB/2014/17) (EUT L 141 af 14.5.2014, s. 1).